Stesen LRT Kayu Ara

Stesen LRT Kayu Ara ialah stesen transit aliran ringan (LRT) akan datang, di Petaling Jaya, Selangor, Malaysia. Stesen LRT ini menyediakan perkhidmatan LRT Laluan Shah Alam (SAL) yang menuju ke Bandar Utama dan Johan Setia. Kedudukan stesen ini terletak di antara Stesen LRT Bandar Utama dan Stesen LRT BU 11 serta mempunyai kod stesen iaitu SA02. Stesen LRT Kayu Ara merupakan sebahagian daripada projek Sistem Transit Bersepadu Lembah Klang di Malaysia, dan akan dibuka rasmi menjelang bulan Mac tahun 2023.

 Sejarah 
Projek membina LRT Laluan Shah Alam telah dilancarkan secara rasmi pada bulan Ogos tahun 2016. Pakej pemberian tender-tender untuk pembinaan LRT Shah Alam juga telah dilakukan pada awal tahun 2016. Stesen LRT Kayu Ara dilabel sebagai stesen kedua dalam jajaran Laluan Shah Alam (pada ketika itu dikenali sebagai Laluan Bandar Utama–Klang). Sebelum dikenali sebagai Kayu Ara, stesen ini dikenali sebagai Damansara Utama sahaja.

Mengikut pelan asal pembukaan stesen, sepatutnya Stesen LRT Kayu Ara dibuka pada Hari Kemerdekaan Malaysia, iaitu 31 Ogos tahun 2020, namun sebaliknya ia ditunggakkan sehingga bulan Februari 2024. Walaupun begitu, pada Julai 2023, Menteri Pengangkutan Malaysia ketika itu, Anthony Loke mengumumkan bahawa keseluruhan stesen dan laluan dalam jajaran LRT Shah Alam termasuk stesen ini bakal dibuka untuk orang awam secara rasmi pada 1 Mac 2025 memandangkan tarikh kedua itu, Februari 2024 tidak kesampaian. Hai ini secara tidak langsung telah menambah lebih banyak kelewatan untuk pembukaan LRT Shah Alam sepenuhnya. Kelewatan ini disebabkan oleh kekangan kerja ketika Perintah Kawalan Pergerakan (PKP) yang dilaksanakan sepanjang tahun 2020 dan 2021.

 Ciri-ciri stesen 
 Perkhidmatan 
Stesen LRT Kayu Ara menyediakan perkhidmatan kereta api yang dikendalikan oleh Rapid Rail melalui Laluan Shah Alam. Stesen LRT ini terletak di antara stesen Bandar Utama dan stesen BU 11. Kod stesen bagi stesen LRT Kayu Ara ialah SA14.

 Lokasi stesen 
Stesen LRT Kayu Ara terletak di dalam kawasan bidang kuasa Majlis Bandaraya Petaling Jaya (MBPJ). Dalam pelan stesen yang dikeluarkan oleh Prasarana Malaysia, Stesen LRT Kayu Ara terletak di tebing Sungai Kayu Ara, anak sungai kepada Sungai Damansara. Stesen LRT Kayu Ara teletak di dalam kawasan Kampung Sungai Kayu Ara di bahagian barat dan Damansara Utama (Seksyen SS 21) di bahagian timur. Mercu tanda yang terletak berhampiran dengan stesen LRT ini termasuk Pusat Perniagaan Kayu Ara (Kayu Ara Business Park), Kondominium Puncak Damansara, The Starling Mall, Champion Badminton Court, Sekolah Menengah Kebangsaan (SMK) Damansara Jaya, Pangsapuri OCR Boulevard, bangunan 10 Boulevard, Rumah Pangsa Kayu Ara, Masjid Al-Makmuriah dan Sekolah Rendah Agama (SRA) Kampung Sungai Kayu Ara.

 Kesalinghubungan 
 Perkhidmatan bas 
Hentian bas paling hampir dengan tapak stesen LRT Kayu Ara ialah hentian bas 10 Boulevard, BHP Kayu Ara, dan Petron Kayu Ara di Lebuhraya SPRINT (Damansara Link). Ketiga-tiga hentian bas ini menyediakan perkhidmatan bas percuma PJ City Bus (dikendalikan oleh Rapid KL) laluan PJ05 iaitu dari Hab Bas Bandar Utama ke Stesen LRT Taman Bahagia. Hentian bas Masjid Kayu Ara juga merupakan hentian bas yang berhampiran dengan tapak stesen ini.  Perkhidmatan bas perantara MRT laluan T811 dari Stesen MRT Bandar Utama ke Mutiara Tropicana berkhidmat di hentian bas Masjid Kayu Ara (kod hentian – PJ780) di Jalan Masjid, Kampung Sungai Kayu Ara.

 Rujukan 

 Pautan luar 
 Laman web rasmi LRT3

Kategori:Laluan Shah Alam
Kategori:Stesen kereta api di Selangor
Kategori:Stesen kereta api dijadualkan dibuka pada tahun 2025